**Joseph Taylor Compher** (s. 8. huhtikuuta 1995 Northbrook, Illinois, Yhdysvallat) on yhdysvaltalainen jääkiekkoilija, joka edustaa NHL-joukkue Detroit Red Wingsiä. Hän on pelipaikaltaan vasen laitahyökkääjä, mutta osaa pelata myös keskellä. *The Hockey News* -verkkolehden mukaan Compher on hyvin luisteleva kahden suunnan hyökkääjä, jolla on korkea työmoraali ja johtajaominaisuuksia, jotka ovat arvokkaita lisiä hänen kokonaisvaltaiseen pelaamiseensa. Hän ei ole kuitenkaan kovin isokokoinen, mikä vähentää Compherin potentiaalia pelata huipputasolla NHL:ssä. Hän laukoo oikealta.

Ura
---

### Seuraura

Compher pelasi Team Illinoisin junioreissa vuoteen 2011 asti, jonka jälkeen OHL-joukkue Saginaw Spirit varasi hänet samana kesänä 217. pelaajana. Compher ei kuitenkaan koskaan siirtynyt CHL:ään, jotta hän voisi pelata Yhdysvaltain yliopistosarjoissa. Compher vietti vuodet 2011–2013 Yhdysvaltain maajoukkueen kehitysohjelman mukana pelaten mm. USHL-junioriliigaa. Kaudella 2012–2013 hän pelasi CCM/USA Hockey All-American Prospects Gamessa.

Buffalo Sabres varasi Compherin toisella kierroksella 35. pelaajana NHL:n varaustilaisuudessa 2013. Vuosina 2013–2016 hän kävi Michiganin yliopistoa. *Freshman* -kaudellaan 2013–2014 Compher voitti UM:n sisäisen piste- ja syöttöpörssin tehoilla 11+20=31 sekä sisäisen tehotilaston lukemalla +13. Hänet valittiin kauden päätteeksi B1G:n parhaaksi tulokkaaksi, toiseen tähdistökentälliseen ja tulokkaiden tähdistökentälliseen. Kaudella 2014–2015 Compher toimi UM:n varakapteenina.

Kesäkuussa 2015 Buffalo Sabres kauppasi NHL:n varaustilaisuuden yhteydessä Compherin pelaajaoikeudet Colorado Avalancheen, jonne siirtyivät myös toisen kierroksen varausvuoro, Nikita Zadorov ja Mihail Grigorenko. Vaihdossa Sabresiin siirtyivät Ryan O'Reilly ja Jamie McGinn. Compher siirtyi kaudeksi 2015–2016 vielä jatkamaan opintojaan Michiganin yliopistoon. Hän nousi joukkueensa kapteeniksi ja oli koko NCAA:n paras syöttäjä ja toiseksi paras pistemies joukkuetoverinsa Kyle Connorin jälkeen. Compher voitti myös MU:n sisäisen tehotilaston lukemalla +35. Hän voitti kauden päätteeksi B1G:n mestaruuden ja hänet valittiin sarjan ensimmäiseen tähdistökentälliseen. Compher oli ehdolla myös koko NCAA:n parhaalle pelaajalle myönnettävän Hobey Baker Awardin voittajaksi, mutta palkinto meni lopulta kuitenkin Harvardin Jimmy Veseylle.

Huhtikuussa 2016 Compher teki kolmivuotisen tulokassopimuksen Colorado Avalanchen kanssa. Hän aloitti kauden 2016–2017 AHL-joukkue San Antonio Rampagessa, jossa Compher vietti suurimman osan kaudestaan tehden 41 runkosarjaottelussa tehot 13+17=30, joilla hän oli joukkueen kolmanneksi paras maalintekijä ja neljänneksi paras pistemies. Compher debytoi Avalanchen NHL-joukkueessa 2. maaliskuuta 2017 vieraissa Ottawa Senatorsia vastaan. Hän sai ottelussa jääaikaa 11.13 minuuttia. Compher sai myös yhden kahden minuutin jäähyn huitomisesta. Hän keräsi ottelusta teholukeman –1. NHL-uransa avausmaalin Compher teki kahdeksannessa ottelussaan 15. maaliskuuta 2017 Detroit Red Wingsia vastaan. Hänen osumansa jäi Avalanchen 3–1-voittoon päättyneen ottelun ratkaisumaaliksi. Compher valittiin ottelun ykköstähdeksi. Hän ei palannut enää NHL-debyyttinsä jälkeen farmiin ja teki kauden aikana NHL:ssä kaikkiaan 21 runkosarjaottelussa tehot 3+2=5.

Syksyn 2017 harjoitusleirin päätteeksi Compher otti paikan Avalanchen NHL-kauden 2016–2017 avauskokoonpanosta.

Heinäkuussa 2023 Compher teki vapaana agenttina Detroit Red Wingsin kanssa viiden vuoden ja yhteensä 27,5 miljoonan dollarin arvoisen sopimuksen.

### Maajoukkueura

Compher edusti Yhdysvaltoja MM-kilpailuissa vuosina 2016 ja 2017. Hän pelasi myös alle 20-vuotiaiden MM-kilpailuissa vuonna 2015.

Compher pelasi myös alle 18-vuotiaiden MM-kilpailuissa vuosina 2012 ja 2013, joista ensimmäinen turnaus päättyi maailmanmestaruuteen ja jälkimmäinen hopeaan. Vuoden 2013 turnauksessa hän toimi Yhdysvaltain kapteenina. Compher jakoi joukkueen sisäisen pistepörssin voiton Tyler Motten kanssa tehoilla 3+4=7. Valmennus valitsi hänet Yhdysvaltain turnauksen yhdeksi kolmesta parhaasta pelaajasta.

Compher pelasi myös World U-17 Hockey Challengessa vuonna 2012, jolloin hän voitti hopeaa ja oli Yhdysvaltain paras pistemies ja syöttäjä tehoilla 3+6=9.

Muuta
-----

Compherin pikkusisko Jesse pelaa Bostonin yliopistojoukkueessa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2011–2012 | US NTDP | USHL | 32 | 13 | 14 | 27 | 37 | – | – | – | – | – |  |  |  |  |  |  | U18 | 6 | 2 | 3 | 5 | 4 |
| 2012–2013 | US NTDP | USHL | 21 | 7 | 17 | 24 | 23 | – | – | – | – | – |  |  |  |  |  |  | U18 | 7 | 3 | 4 | 7 | 8 |
| 2013–2014 | Univ. of Michigan | B1G | 35 | 11 | 20 | 31 | 22 | – | – | – | – | – |
| 2014–2015 | Univ. of Michigan | B1G | 34 | 12 | 12 | 24 | 40 | – | – | – | – | – | Kakkostähdistö |  |  |  |  |  | JMM | 5 | 0 | 0 | 0 | 0 |
| 2015–2016 | Univ. of Michigan | B1G | 38 | 16 | 47 | 63 | 28 | – | – | – | – | – | Ykköstähdistö |  |  |  |  |  | MM | 10 | 1 | 2 | 3 | 2 |
| 2016–2017 | Colorado Avalanche | NHL | 21 | 3 | 2 | 5 | 4 | – | – | – | – | – |  |  |  |  |  |  | MM | 8 | 2 | 0 | 2 | 0 |
|  | San Antonio Rampage | AHL | 41 | 13 | 17 | 30 | 22 | – | – | – | – | – |
| 2017–2018 | Colorado Avalanche | NHL | 69 | 13 | 10 | 23 | 20 | 6 | 0 | 3 | 3 | 2 |
| 2018–2019 | Colorado Avalanche | NHL | 66 | 16 | 16 | 32 | 31 | 12 | 4 | 2 | 6 | 0 |
| 2019–2020 | Colorado Avalanche | NHL | 67 | 11 | 20 | 31 | 18 | 15 | 3 | 5 | 8 | 4 |
| 2020–2021 | Colorado Avalanche | NHL | 48 | 10 | 8 | 18 | 19 | 10 | 1 | 1 | 2 | 4 |
| 2021–2022 | Colorado Avalanche | NHL | 70 | 18 | 15 | 33 | 25 | 20 | 5 | 3 | 8 | 10 |
| 2022–2023 | Colorado Avalanche | NHL | 82 | 17 | 35 | 52 | 33 | 7 | 1 | 1 | 2 | 0 |
| 7 kautta | yhteensä | NHL | 423 | 88 | 106 | 194 | 150 | 70 | 14 | 15 | 29 | 20 |
| 1 kausi | yhteensä | AHL | 41 | 13 | 17 | 30 | 22 | – | – | – | – | – |

Lähteet
-------

* J. T. Compher The Internet Hockey Databasessa (englanniksi)
* J. T. Compher *Elite Prospects*. Everysport Media Group AB.  (englanniksi)

### Viitteet

1. 1 2 3  J. T. Compher The Internet Hockey Databasessa (englanniksi)
2. ↑  J.T. Compher – Hockey News – Forecaster *forecasterthehockeynews.com*.  2.3.2017. XML Team Solutions Inc. Viitattu 9.10.2017. (englanniksi)
3. 1 2 3 4 5 6 7  J. T. Compher *Elite Prospects*. Everysport Media Group AB.  (englanniksi)
4. ↑  Official Roster of Housley (Blue) (Arkistoitu – Internet Archive) (englanniksi)
5. ↑  Avalanche Acquires Zadorov, Grigorenko, Compher, Second-Round Draft Pick From Buffalo  26.6.2015. SUNRISE, Fla.:  Colorado Avalanche. Viitattu 13.4.2016. (englanniksi)
6. ↑  Savonen, Ilari; Eteläaho, Antti: NHL:n siirtomarkkinoilla hulinaa! – Katso listattuna huhut ja tapahtumat draft-päivän yhteydestä! *suomikiekko.com*.  26.6.2015. Nordic Sport Media. Viitattu 13.4.2016.
7. ↑  Boulding, Ryan: Avalanche Signs JT Compher  25.4.2016. Colorado Avalanche. Viitattu 25.4.2016. (englanniksi)
8. ↑  Colorado Avalanche – Ottawa Senators – March 2nd, 2017 *NHL.com*.  2.3.2017. National Hockey League. Viitattu 9.10.2017. (englanniksi)
9. ↑  Detroit Red Wings – Colorado Avalanche – March 15th, 2017 *NHL.com*.  2.3.2017. National Hockey League. Viitattu 9.10.2017. (englanniksi)
10. ↑